Folketing
2006-05-31

EU spiller en væsentlig rolle, hvad angår det internationale samfunds tilgang til Hamas, og mere generelt har EU vedtaget en væsentlig forhøjelse af budgettet til udenrigspolitiske tiltag. Indsatserne viser, at viljen er til stede. Men der er også behov for en række praktiske forbedringer. Det drejer sig bl.a. om bedre koordination af EU's mange instrumenter i den udenrigspolitiske værktøjskasse, som man kalder det. Det gælder både i Bruxelles og i marken. Disse praktiske forbedringer kan ske på baggrund af det nuværende traktatgrundlag. Alt i alt må vi erkende, at EU befinder sig i en institutionelt uafklaret situation, som må få en ende senest i løbet af 2008. Men det betyder ikke, og det må ikke komme til at betyde, at EU er gået i stå. Danmark vil fortsat arbejde for, at EU forbedrer befolkningernes vilkår og øger de europæiske borgeres sikkerhed og tryghed.